元豐行示德逢
作者：王安石
朝代：宋

paragraphs: 四山翛翛映赤日，田背坼如龜兆出。
湖陰先生坐草室，看踏溝車望秋實。
雷蟠電掣雲滔滔，夜半載雨輸亭皋。
旱禾秀發埋牛尻，豆死更蘇肥莢毛。
倒持龍骨挂屋敖，買酒澆客追前勞。
三年五穀賤如水，今見西成復如此。
元豐聖人與天通，千秋萬歲與此同。
先生在野故不窮，擊壤至老歌元豐。